  Виталий Пронин Выль ар праздникъёс дыръя Ижысь Шор площадьын нуналлы быдэ пӧртэм ужрадъёс ортчизы. Шоркарын улӥсьёслэсь но, куноослэсь но соос кемалы мылкыдзэс бурдъязы. Ческыт вожвылъяськонТуспуктэм: udmurt.ru Ачиз Шор площадь ик туэ паймымон чебер вал! Сое шулдыртӥз ог 20 метр ӝужда ӵыжак-выль кыз, эсьма, удмурт пужыосын чильк-вальк кисьтаськиз. Данакез соку ик синйылтӥзы: йӧ гурезьёс но удмурт шӧмоесь! Пӧлазы италмасэз гинэ но вань. Гожъямъёсыз но кык кылын — ӟуч но удмурт. Ужрадъёс ортчизы «Мечты — это про100!» ӧтён улсын: озьы соос кутскон сётӥзы Удмуртилэн кунлык басьтэмез дырысен 100 ар тырмонэз пусъёнлы. 27-тӥ декабрьысен кутскыса, 7-тӥ январёзь пӧртэм ужрадъёсы 100 сюрс пала адями вуылӥз. Кин нискылаз гурезьёсысь, кин кыз котыртӥ бергаз, пӧртэм шудонъёсы-вожвылъяськонъёсы пыриськиз. Куд-огез ӝытлы быдэ яркыт, шулдыр программаосты учкыны ветлӥз — сцена нуналлы но буш ӧз кыльылы. Шаерысьтымы кырӟась-верась тодмо коллективъёсын, артистъёсын, диджейёсын ӵош люкаськемъёсты шулдыртӥзы палэнысь вуэмъёс но — «Шляпники», «Пицца», «Мамульки Bend» группаос но мукетъёсыз. Одӥгаз нуналэ Ижын улӥсьёс но куноос адӟизы таза улонэн эшъяськисьёсты —кезьыт вуэн пыласькисьёсты, скандинав амалэн поръясьёсты, валаса сиськонэн эшъяськисьёсты. Мукетыз нунал сӥземын вал Театрлэн арезлы, со бӧрсьыез — калык сям-йылолъёслы, эктон-кырӟанъ-ёслы: Удмуртиын дауръёс ӵоже эшъяськыса уло 130 выжыысь калыкъёс. Площаде люкаськемъёс мыло-кыдо тапыртӥзы удмурт, ӟуч, бигер, пор гуръёс шудэм улсын. Эшшо одӥгаз нуналэ куспазы вожвылъяськизы удмурт перепеч но итальян пицца пӧрасьёс. Бадӟым экранъёс пыр люкаськемъёслы веразы пӧран амалъёссы сярысь но: кызьы нянь котоно, марлэсь пушкес лэсьтоно... Кудӥзлэн пӧрамез ческытгес пӧрмиз? Соиз но, таиз но — шуизы площадь тыр люкаськемъёс. Вормиз эшъяськон! Отӥяз Шор площадь тырмылӥз роботъёсын, лазер шоуэн, городын улӥсьёс но куноос тодматскизы шаерысьтымы обороналы ужась заводъёслэн вормонъёсынызы. Ужрадъёслы яркыт йылпумъян лэсьтэмын 7-тӥ январе: яркыт шоуэн, «Эктоника» шулдыртэм но тодмо удмурт артистъёс кырӟам улсын ӟырдыт эктонъёсын но фейерверкен! Валтӥсь сцена вылысен учкисьёслы эшшо одӥг пол тодазы вайытӥзы, кыӵе ужрадъёс витё Удмуртия кунлык басьтэм дырысен 100 ар тырмонэн валче. Соос озьы ик яркытэсь луыны кулэ! Элина Кумачёва  